Polisie verbly kinderharteDie polisie het self 200 etes vir kinders van KwaNobuhle berei. Foto: SAPD Lede van die polisie se eenheid vir misdaadvoorkoming het op Kersdag gesorg vir ŉ glimlag op 200 kindergesiggies in KwaNobuhle by Uitenhage. Polisiebeamptes het Dinsdag vroeër as gewoonlik vir werk aangemeld sodat hulle tyd kon hê om ŉ Kersete te kook en partytjiepakkies vir sowat 200 kinders gereed te kry. Die projek is moontlik gemaak deur skenkings van plaaslike sakelui en kontantbydraes uit lede van die misdaadvoorkomingseenheid se sak. “As ŉ ouer is dit vir my altyd hartsverblydend om ŉ breë glimlag te sien, veral wanneer dié glimlag ŉ kindergesig verhelder,” het lt.kol. Patrick Goeda, KwaNobuhle se waarnemende stasiekommissaris, gesê.